Kobukson

Des Schildgräideschiff odder Kobukson is en koreanischer Schiffsdibb gewääse, wou vor ällem im Imjin-Kriesch zwischsche 1592 unn 1598 zum Oisatz kumme is.

 Gschischd 

Die äälsde Hiiwois vun sellerem Schiff hâdds scho in denne Annale vun de Joseon-Dynastie zwischsche 1413 unn 1415 gäwwe. Dâ hâdds ghaaße, dâss mer die Schiff haabdsäschlisch zum Ramme wedder die Jurchen unn jabaanische Pirâde oigsetzt hâdd. Die Schiff sinn owwe mid bis zu zwânzisch Zendimeder dicke Bladde behaache gewääse, was ihne ach ihrn Nââme oigbrâchd hâdd. 

Gechche 1591 sinn die Schildgräideschiff vun dem koreanische Admiraal Yi Sun-sin nai endwiggeld worre. Der hâdd sellemâls en Dail vun denne koreanische Seeschdroidgräfd gfiäd, un mussde e Gäschscheschdraddegie wedder die Jabaaner, wou ällemâl zahlemääßisch woid iwwerleesche gewääse sin, finne. Im Wesde werd gern behaabdt, dâss de Yi Sun-sin die Kobukson erfunne hädd. Sell is awwer falsch. Wahrscheinlisch is es dââgäschsche sou gewääse, dâss Yi Sun-sin aale Blään genutzt hâdd, um en naijes Schildgräideschiff zu endwerffe. Jeirefâlls is des erschde Schildgräideschiff am zwölfde Abril 1592, am Daach, bevor die Jabaaner Korea oogriffe habbe, feddisch gewääse.

Yi Sun-sin hâdd in denne Seeschlâchde wedder die Jabaaner nedd blouß Kobukson, sondern ach Panokseon, des gewäinlischsche Schiff vunn de koreanische Flodde oigsetzd. Dââdemidd is es errem gelunge, e gonnsi Raih vun iwwerrâschende Sieesche iwwer die Jabaaner zu erringe.

Nach em Kriesch sin die Schildgräideschiff doilwois bis 1782 im Oisatz gebliewe.

Sachgrubb:Gejeschdand